A BIZOTTSÁG 1213/2004/EK RENDELETE
(2004. június 30.)
behozatali vámkontingensek megnyitásáról az AKCS országokból illetve Indiából származó, finomítók ellátására szánt különös kedvezményes nyers nádcukorra a 2004. július 1. és 2005. február 28. közötti időszakban
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukor piacának közös szervezéséről szóló, 2001. június 19-i 1260/2001/EK tanácsi rendeletre (1) és különösen annak 39. cikk (6) bekezdésére,
mivel:
(1)
Az 1260/2001/EK rendelet 39. cikk (1) bekezdése úgy rendelkezik, hogy a 2001/02-2005/06-os gazdasági években a közösségi finomítók megfelelő ellátása érdekében csökkentett vámtétel alkalmazandó az olyan államokból származó nyers nádcukor behozatalára, amelyekkel a Közösség kedvezményes ellátási megállapodást kötött. Jelenleg ilyen megállapodások megkötésére került sor a 2001/870/EK tanácsi határozattal (2) az AKCS-EK partnerségi megállapodás (3) V. mellékletéhez csatolt, AKCS-cukorra vonatkozó 3. jegyzőkönyvben említett afrikai, karibi és csendes-óceáni országokkal (AKCS-országok) és az Indiai Köztársasággal.
(2)
A 2001/870/EK határozattal megkötött, levélváltás útján létrejött megállapodások úgy rendelkeznek, hogy az érintett finomítók egy minimális beszerzési árat kötelesek fizetni, amely megegyezik a nyers cukornak a szóban forgó gazdasági évre meghatározott átállási támogatással csökkentett garantált árával. Ebből következően meg kell állapítani ezt a minimális árat a 2004/2005. gazdasági évre alkalmazandó tényezők figyelembevételével.
(3)
Az importálandó különleges kedvezményes cukormennyiségeket egy előzetes éves közösségi mérleg alapján, az 1260/2001/EK rendelet 39. cikkével összhangban kell megállapítani. Egy ilyen mérleg kimutatta a nyers cukor behozatalának és a 2004/2005-ös gazdasági évre vonatkozó, a fenti megállapodásokban előírt különleges csökkentett vámtételű kontingensek megnyitásának szükségességét, lehetővé téve ezáltal a közösségi finomítók ellátását e gazdasági év egy részében.
(4)
Tekintettel a 2004/2005-ös gazdasági év tekintetében jelenleg rendelkezésre álló, a nyers nádcukor termelésére vonatkozó előrejelzésekre és az előzetes mérleg alapján megállapított hiányzó mennyiségekre, megfelelően rendelkezni kell a behozatal engedélyezéséről a 2004. július 1-től2005. február 28-ig tartó időszakra.
(5)
Megjegyzendő, hogy az új kontingensre alkalmazni kell a 2003/2004., 2004/2005. és 2005/2006. gazdasági évre bizonyos vámkontingensek és kedvezményes megállapodások szerinti nádcukor-behozatalra vonatkozó részletes alkalmazási szabályok megállapításáról, valamint a 1464/95/EK és a 779/96/EK rendelet módosításáról szóló, 2003. június 30-i 1159/2003/EK bizottsági rendeletet (4).
(6)
Az e rendeletben foglalt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A 2004. július 1. és 2005. február 28. közötti időszakra a 2001/870/EK határozat keretében megnyitásra kerül, az 1701 11 10 KN-kód alá tartozó, finomításra szánt nyers nádcukor behozatalára:
a)
egy a 2001/870/EK határozattal megkötött, levélváltás útján létrejött megállapodást aláíró AKCS-országokból származó fehércukorban kifejezett, 138 000 tonnás vámkontingens;
b)
egy Indiából származó fehércukorban kifejezett, 10 000 tonnás vámkontingens.
2. cikk
1. Az 1. cikkben említett mennyiségek esetében a különleges csökkentett vám a szabványminőségű nyers cukor 100 kilogrammjának behozatalára 0 euró.
2. A közösségi finomítók által fizetendő, az 1. cikkben említett időszakra vonatkozó minimális beszerzési ár a szabványminőségű nyers cukor 100 kilogrammjaként 49,68 euró.
3. cikk
A jelen rendelettel megnyitott vámkontingensre alkalmazandó az 1159/2003/EK rendelet.
4. cikk
Ez a rendelet az Európai Unió Hivatalos Lapjában való kihirdetésének napjan lép hatályba.
2004. július 1-jétől. alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. június 30-án.